**GELEŽINKELIO KELIO REMONTO DARBŲ PIRKIMAS**

**TECHNINĖ SPECIFIKACIJA**

1. **BENDRA INFORMACIJA**
   1. AB „Lietuvos geležinkeliai“ (toliau ­– Bendrovė) vykdant teisės aktais nustatytas viešosios geležinkelių infrastruktūros valdytojo funkcijas ir nuolat stebint bei vertinant kelmačio vagono bei defektoskopų gautus duomenis nustatomi defektai, kuriuos priklausomai nuo kelio kategorijos, defektų rūšies, Bendrovė turi pašalinti. Siekiant kuo operatyviau atstatyti teisės aktais reglamentuotus geležinkelio kelio geometrinius parametrus ir išlaikyti leistinas nukrypti nuo geležinkelio kelio geometrinių parametrų ribas, būtina laiku atlikti geležinkelio kelio remonto darbus.
   2. Bendrovei turint ilgalaikę geležinkelio kelio remonto darbų sutartį, kurioje būtų numatyti kiekvieno darbo proceso – geležinkelio kelio išardymo, grandžių surinkimo bazėje, geležinkelio tiesimo, balastavimo, bėgių sąvaržų keitimo, skaldos valymo, geležinkelio kelio ištaisymo ir apdailos, inventorinių bėgių keitimo ilgabėgiais, pavienių medinių pabėgių keitimo darbų įkainiai, būtų galima operatyviai vykdyti kelio remonto darbus. Tam tikslinga turėti ilgalaikę remonto darbų sutartį su rangovais, turinčiais patirties ir aukštos kvalifikacijos personalą, pajėgiais profesionaliai ir laiku atlikti geležinkelio kelio remonto darbus bei turinčiais visus reikalingus specialiuosius geležinkelio riedmenis / techniką.
   3. Darbų užsakovas: AB „Lietuvos geležinkeliai“ Geležinkelių infrastruktūros direkcija.
2. **PIRKIMO OBJEKTAS**
   1. Atsižvelgiant į minėta, Bendrovė numato įsigyti geležinkelio kelio remonto darbus ir susijusias paslaugas:
      1. ***geležinkelio kelio remonto darbai Vilniaus regione****;*
      2. ***geležinkelio kelio remonto darbai Kauno regione****;*
      3. ***geležinkelio kelio remonto darbai Šiaulių regione;***
      4. ***geležinkelio kelio remonto darbai Klaipėdos regione****.*
   2. Numatomų įsigyti darbų rūšys pateikiamos šios Techninės specifikacijos (toliau – Specifikacija) priede Nr. 1.
3. **TEISĖS AKTAI, KURIUOSE NUSTATYTUS REIKALAVIMUS TURI ATITIKTI DARBAI**

* 1. Darbai turi būti atlikti vadovaujantis:
     1. STR 1.06.01:2016 „Statybos darbai. Statinio statybos priežiūra“;
     2. STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“;
     3. Geležinkelio kelio priežiūros taisyklėmis K/111;
     4. Geležinkelio kelio remonto darbų priėmimo taisyklėmis K/138;
     5. Saugaus traukinių eismo užtikrinimo instrukcija remontuojant kelią K/078;
     6. Geležinkelio eismo taisyklėmis ADV/003;
     7. Geležinkelių transporto eismo signalizacijos taisyklėmis ADV/002;
     8. Techninio geležinkelių naudojimo nuostatais ADV/001;
     9. Besandūrio kelio tiesimo ir priežiūros instrukcija 145/K;
     10. Pervažų įrengimo ir naudojimo taisyklėmis LG/12;
     11. Bėgių suvirinimo ir ilgabėgių vežimo taisyklėmis 223/K;
     12. Bėgių termitinio suvirinimo taisyklėmis 114/K;
     13. Statinių artumo gabaritų taikymo instrukcija 163/K;
     14. Iešmo, visiškai parengto įtaisymui kelyje, pervežimo į statybvietę ir įtaisymo technologija ir LST TS 2008 ir LST EN 13232 techninėmis specifikacijomis;
     15. Techninėmis sąlygomis ТУ 0921-077-01124328-99 „Naudotų bėgių suvirinimas“;
     16. Techninio geležinkelių naudojimo nuostatai, patvirtinti Lietuvos Respublikos susisiekimo ministro Lietuvos Respublikos susisiekimo ministro 1996 m. rugsėjo 20 d. įsakymu Nr. 297;
     17. Eismo pertraukų suteikimo tvarka; patvirtinta AB „Lietuvos geležinkeliai“ generalinio direktoriaus 2014 m. lapkričio 25 d. įsakymu Nr. Į-1062;
     18. SD 13 standarto iešmų įrengimo ir priežiūros taisyklėmis 113/K;
     19. Kitais galiojančiais teisės aktais ir norminiais dokumentais, kiek jų reguliavimo sritis yra susijusi su Pirkimo objektu.

1. **TECHNINIAI-ORGANIZACINIAI REIKALAVIMAI, KURIUOS TURI ATITIKTI DARBAI**
   * 1. Darbai atliekami pagal preliminarų pusmetinį poreikį.
     2. Kartu su preliminariu pusmetiniu poreikiu Užsakovas pateikia Rangovui:
        1. Darbų preliminarų pusmetinį planą (kuris gali būti kas ketvirtį tikslinamas);
        2. užduotį projektavimui tik kapitaliniam kelio remontui;
        3. paprastajam remontui reikalingą techninį darbo projektą;
        4. darbų kiekių žiniaraščius paprastajam kelio remontui, kai nereikalingas techninis darbo projektas.
     3. Rangovas rengia kapitaliniam kelio remontui techninius projektus ir gauna statybos leidimus.
     4. Paprastajam geležinkelio kelio remontui atlikti kuriems nereikalingi statybos leidimai techninius daro projektus rengia Užsakovas.
     5. Paprastajam geležinkelio kelio remontui kuriam nereikalingi techniniai projektai, Rangovas atlieka pagal Užsakovo pateiktą darbų kiekių žiniaraštį 3 priedas.
     6. Rangovui vykdant 4.1.4 punkte nurodytus darbus esant poreikiui atlieka geodezinius matavimus, esant netikslumams Užsakovas atlieka projekto pakeitimus.
     7. Rangovas per 14 kalendorinių dienų nuo Užsakymo sutarties įsigaliojimo parengia ir pateikia Užsakovui darbų atlikimo grafiką (Specifikacijos 2 priedas), kuriame turi būti nurodytas tikslus darbų atlikimo laikas. Darbų atlikimo grafikas tvirtinamas Užsakovo per 10 dienų nuo jo pateikimo.
     8. Kelio remonto darbai atliekami eismo pertraukų metu.
     9. Rangovui eismo pertraukos suteikiamos vadovaujantis Techninių geležinkelio naudojimo nuostatų 10.2.1 punktu, Eismo pertraukų suteikimo tvarkos, patvirtintos AB „Lietuvos geležinkeliai“ generalinio direktoriaus 2014 m. lapkričio 25 d. įsakymu Nr. Į-1062, 22 priedu.
     10. Rangovas planuodamas atlikti kelio remonto darbus, išskyrus iešmų įtaisymą, pasirenka darbų atlikimo technologiją ne ilgesnėse kaip 6 val. trukmės nepertraukiamose eismo pertraukose. Rangos darbų atlikimui per savaitę bus skiriama ne daugiau kaip 3 eismo pertraukos iki 6 val. trukmės. Esant gamybiniam ar geležinkelio veiklos tęstinumui užtikrinti eismo pertraukų gali būti skiriama daugiau arba mažiau, o jų trukmė gali būti pailginama arba sutrumpinama. Dėl tokių atvejų bus derinama su Rangovu.
     11. Įtaisant iešmus pagal Užsakovo pateiktuose projektuose numatytas sąlygas eismo pertraukos bus derinamos pagal 4.1.7. punkte pateiktą grafiką.
     12. Rangovas vienos 6 val. nepertraukiamos eismo pertraukos metu privalo:
         + pakeisti ilgabėgių ne mažiau kaip 800 metrų; arba
         + nutiesti geležinkelio kelio grandimis ne mažiau kaip 800 metrų kelio; arba
         + išvalyti granitinės skaldos balasto ne mažiau kaip 600 metrų kelio geležinkelio linijoje:
           - Vilnius-Kaunas;
           - IX B Kena – Klaipėda;
           - IX D Kaišiadorys – Kybartai;
           - I Joniškis – Mockava;
           - IA Radviliškis – Pagėgiai;
           - Kužiai – Bugeniai;
           - Vilnius – Stasylos;
           - Pagėgiai – Klaipėda;
           - tarptautiniuose transporto koridoriuose; arba
         + išvalyti granitinės skaldos balasto ne mažiau kaip 350 metrų kelio kitose, aukščiau nepaminėtose geležinkelio linijose.
     13. Remontui atlikti naudojamos Užsakovo medžiagos.
     14. Užsakovo atsakingas darbuotojas reikalingas darbams atlikti medžiagas perduoda Rangovui medžiagų sandėliavimo vietoje, surašydamas medžiagų priėmimo – perdavimo laisvos formos aktą. Pagrindiniai medžiagų kiekiai sandėliuojami 4.1.38 punkte nurodytose Komplektavimo bazėse.
     15. Rangovas ne vėliau kaip prieš 14 dienų iki darbų pradžios, turi pateikti Užsakovui prašymą dėl statybvietės suteikimo, nurodant specialiosios technikos laikymo vietą (geležinkelio kelias jo numeris, aikštelė, iešmas, riboženklis ar kita informacija apibūdinanti laikymo vietos ribas) ir terminą. Statybvietė suteikiama kiekvienam objektui atskirai.
     16. Rangovas iš Užsakovo prieš darbų pradžią turi gauti aktą-leidimą vykdyti darbus veikiančioje geležinkelio zonoje. Aktas-leidimas išduodamas kiekvienam objektui atskirai.
     17. Kelio remonto darbus Rangovas privalo atlikti vadovaudamasis 3.1 punkte nurodytai norminiais ir teisės aktais, užtikrindamas eismo saugumą, gamybinę sanitariją, priešgaisrinės ir aplinkos apsaugos, darbų saugos taisyklių laikymąsi.
     18. Rangovas privalo spręsti visas problemas, susijusias su privažiavimu į darbo vietą per trečiųjų asmenų teritoriją bei su trečiųjų asmenų turto sugadinimu.
     19. Rangovas organizuoja kelio mašinų, platformų, pusvagonių, vagonų, kitos reikalingos remonto darbams specialiosios technikos panaudojimą ir įformina visus reikiamus važtos dokumentus.
     20. Rangovas vadovaudamasis K/078 instrukcijos reikalavimais vykdo kilnojamųjų signalinių kelio ženklų pastatymą/nuėmimą bei signalininkų skyrimą.
     21. Pagal pateiktas ir suderintas paraiškas eismo pertraukoms gauti ir parengtas telegramas vykdant kelio remonto darbus traukinių eismą uždarys ir atidarys AB „Lietuvos geležinkeliai“ atsakingas darbuotojas.
     22. Rangovas privalo savo jėgomis ir lėšomis pasirūpinti organizavimu ir priemonėmis tinkamai uždaryti automobilių eismą per pervažą, paruošus apylankos schemą ir gavus visus reikiamus leidimus, derinimus iš visų reikiamų įstaigų, prieš pradedant darbus tinkamai ir laiku sustatyti apylankos ženklus. Rangovas skiria pervažininką eismo reguliavimui.
     23. Atliekant bėgių suvirinimą į ilgabėgius stacionariomis sąlygomis bėgių ir suvirintų ilgabėgių pakrovimą, iškrovimą, transportavimą į/iš darbų atlikimo vietos specialiuoju ilgabėgių pervežimo sąstatu atlieka Rangovas.
     24. Visi bėgiai į ilgabėgius turi būti suvirinti elekrokontaktiniu būdu pagal LST EN 14587-2:2009 ar lygiaverčio standarto reikalavimus (stacionare arba naudojant bėgių suvirinimo mašiną). Nuo bendro bėgių sandūrų suvirinimo skaičiaus leidžiama ne daugiau kaip 10 % bėgių sandūrų suvirinti termitiniu ar lygiaverčiu būdu.
     25. Iešmo elementų ir iešmų prieigų bėgių sandūras pirmos ir antros kategorijos keliuose būtina suvirinti per 14 dienų po iešmo ar iešmo elemento įtaisymo kelyje, taikant termitinių medžiagų ir suvirinimo įrangos gamintojų patvirtintą ir sertifikuotą suvirinimo technologiją.
     26. Ilgabėgiai turi būti užtvirtinami optimaliame temperatūriniame intervale, vadovaujantis Specifikacijos 3.1 punkte nurodytais norminiais ir teisės aktais.
     27. Atlikus suvirinimo darbus Rangovas atlieka reikalingą suvirintų sandūrų patikrą ir pateikia Užsakovui kokybę įrodančius dokumentus, vadovaujantis LST EN 14730:2008 standarte nurodytais reikalavimais. Atliekant reikalingus suvirinimo bandymus Rangovas privalo kviesti Užsakovo atstovą.
     28. Rangovas, prieš atliekant iešmų keitimo darbus ir atlikus iešmų įtaisymą kelyje, privalo atlikti ir pateikti Užsakovui geodezinius matavimus.
     29. Iešmus, atsižvelgiant į konstrukciją iešmų gamintojas komplektuoja kaip nurodyta LST TS 2008 ir LST EN 13232 standartuose . Iešmų valdymo įrangos pajungimą atlieka iešmų gamintojas.
     30. Iešmų surinkimo, pakrovimo, iškrovimo būdus pateikia Užsakovas, vadovaudamasis LST TS 2008 standarto 10 skyriuje ir gamintojo nurodytais reikalavimais.
     31. Rangovas vykdydamas iešmo mazgų iškrovimą ir įtaisymą privalo laikytis iešmo gamintojo nurodymų.
     32. Iešmus pagal gamintojo ir LST TS 2008 standarte 5 skyriuje nurodytą komplektaciją pakrauna Užsakovas. Transportavimą vykdo Rangovas, naujų LST EN iešmų iškrovimą dalyvaujant iešmo gamintojui vykdo Rangovas.
     33. Paraiškas iešmo transportavimui ir įtaisymui Rangovas pateikia Užsakovui ne vėliau kaip prieš 21 kalendorinę dieną iki numatomos iešmo įtaisymo dienos.
     34. Balastas pakraunamas į Rangovo specialiuosius riedmenis Užsakovo nurodytose vietose.
     35. Reikalingus balasto kiekius ir pageidaujamus pakrovimo terminus Rangovas nurodo paraiškoje, kuri teikiama Užsakovui esant poreikiui kiekvieno mėnesio 1 ir 15 dienomis.
     36. Rangovas specialiuosius geležinkelio riedmenis į/iš balasto pakrovimo/iškrovimo vietos transportuoja savo jėgomis.
     37. Balasto pakrovimą balasto sandėliavimo vietoje geležinkelio stotyje su privažiuojamuoju keliu vykdo Užsakovas, iškrovimą Rangovas. Rangovas privalo užtikrinti savalaikį vagonų pristatymą į Užsakovo nurodytą geležinkelio stotį tame regione, kuriame atliekami kelio remonto darbai.
     38. Medžiagos gražinamos į komplektavimo bazes regionuose, kur atliekami darbai:
         1. Vilniaus regione esančią Lentvario geležinkelio stotyje, adresu – Vokės g. 10B, Lentvaris;
         2. Kauno regione esančią Kauno geležinkelio stotyje, adresu – Juozapavičiaus pr. 124, Kaunas;
         3. Šiaulių regione esančią Šiaulių geležinkelio stotyje, adresu – Dubijos g. 26, Šiauliai;
         4. Klaipėdos regione esančią Klaipėdos geležinkelio stotyje, adresu – Klevų g. 7A, Klaipėda.
     39. Esant Užsakovo poreikiui tinkama tolimesnei eksploatacijai gelžbetoninė gardelė gražinama Užsakovui į 4.1.38 punkte nurodytas komplektavimo bazes neišardyta atskirais elementais.
     40. Tinkamą tolimesniam naudojimui skaldos balastą Rangovas grąžina Užsakovui išvalytą (techniniai reikalavimai nurodyti 4 priede).
     41. Utilizuojamas medžiagas Rangovas pristato į įmonę, turinčią teisę utilizuoti tokio tipo atliekas, ir pateikia Užsakovui pažymą apie priimtų medžiagų utilizavimui kiekį ir rūšį.
     42. Apie darbų užbaigimą Rangovas raštu informuoja Užsakovą, kuriame prašoma skirti komisiją darbų priėmimui su prašymu Užsakovas pateikia išpildomąją dokumentaciją susijusią su geležinkelio kelio remonto užbaigimu.
     43. Geležinkelio kelio remonto darbų techninę priežiūrą atlieka Užsakovas.
     44. Objektų priėmimas į eksploataciją vykdomas Geležinkelio kelio remonto darbų priėmimo taisyklėmis K/138, instrukcijomis bei kitais normatyviniais ir teisės aktais nurodytais 3.1 punkte.
     45. Atlikdamas kelio remonto darbus Rangovas medžiagas išrūšiuoja ir sukrauna į rietuves Užsakovo nurodytoje vietoje. Visi su išimtų medžiagų rūšiavimu, krovimu bei perdavimu sandėliavimui statybvietėje susiję darbai turi būti įtraukti į geležinkelio kelio bei iešmų pabėgių keitimo darbų apimtis. Esant poreikiui išrūšiuotas po darbų medžiagas sandėliuoti kitoje, nei statybvietė vietoje, Užsakovas Rangovui teikia atskirą paraišką tik medžiagų krovimui ir transportavimui.
     46. Darbams atlikti reikalingas medžiagas ir po darbų likusias medžiagas Rangovas pasiima ir gražina Užsakovui savo transportu iki 150 km atstumu nuo darbų atlikimo vietos.

1. **DOKUMENTAI, KURIUOS REIKIA PATEIKTI PERDUODANT ATLIKTUS DARBUS**
   1. Perduodant atliktus darbus pateikiami šie dokumentai:
      1. atliktų darbų aktai (F-2 forma), 3 egz.;
      2. utilizuotų medžiagų pažymos\*;
      3. suvirintų bėgių sandūrų rezultatų tikrinimo aktai\*;
      4. geodezinių matavimų aktai\*;
      5. deklaracija ar aktas apie užbaigtą statybą (jei tai privaloma pagal LR Statybos įstatymą);
      6. kiti dokumentai pagal STR ir AB „Lietuvos geležinkeliai“ norminių ir teisės aktų reikalavimus;
      7. išpildomoji dokumentacija, reikalaujama pateikti pagal Geležinkelio kelio remonto darbų priėmimo taisykles K/138;

\*dokumentai vadovaujantis Specifikacijos 3.1 punkte nurodytais norminiais ir teisės aktais pateikiami, jeigu pagal atliktų darbų specifiką jie yra reikalingi.

1. **TECHNINĖS SPECIFIKACIJOS PRIEDAI**
   1. 1 Priedas „Preliminarus numatomų pirkti darbų ir susijusių paslaugų žiniaraštis“;
   2. 2 Priedas „Geležinkelio kelio remonto darbų plano forma“;
   3. 3 Priedas „Darbų kiekių žiniaraštis“;
   4. 4 Priedas „Tinkamo tolimesniam naudojimui skaldos balasto techniniai reikalavimai“.